
Text rozhodnutia
Súd: Krajský súd Žilina Spisová značka: 25Sd/180/2014 Identifikačné číslo súdneho spisu: 5014200765 Dátum vydania rozhodnutia: 14. 08. 2014 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2014:5014200765.1 Uznesenie Krajský súd v Žiline, v právnej veci navrhovateľa: Mgr. S. O., nar. XX. X.. XXXX, r. č.: XXXXXX/XXXX, bytom Z. C. XXX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Odporkyni náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX 0 zo dňa 10. februára 2014 podľa § 73, § 112 ods. 4 a 6 a § 82 Zákona o sociálnom poistení v znení neskorších predpisov znížila navrhovateľovi od 16. marca 2014 sumu invalidného dôchodku na 266,10 € mesačne. Proti rozhodnutiu odporkyne podal navrhovateľ včas opravný prostriedok, v ktorom namietal, že nesúhlasí so znížením miery poklesu schopnosti vykonávať zárobkovú činnosť. Na základe podaného opravného prostriedku bol zdravotný stav navrhovateľa opätovne posúdený posudkovým lekárom sociálneho poistenia odporkyne, pobočky Dolný Kubín dňa 16. mája 2014 a posudkovým lekárom sociálneho poistenia odporkyne, ústredie dňa 12. júna 2014. Posudkoví lekári sociálneho poistenia zotrvali na pôvodnom posudku, že navrhovateľ je od 6. decembra 2013 invalidný podľa § 71 ods. 1 Zákona o sociálnom poistení s mierou poklesu schopnosti vykonávať zárobkovú činnosť 70 % v porovnaní so zdravou fyzickou osobou. Druhostupňový posudkový lekár sociálneho poistenia MUDr. S. v lekárskej správe zo dňa 12. júna 2014 uviedol: V odvolacom konaní sme sa oboznámili s celou doručenou zdravotnou dokumentáciou, so všetkými predloženými odbornými nálezmi, vykonali sme vlastné vyšetrenie. Navrhovateľ po opakovaných intervenciách na koronárnom riečisku srdca pre ICHS s infarktom myokardu. Je v sledovaní kardiológa, ktorý funkčne hodnotí výkonnosť kardiovaskulárneho systému NYHA II. - III., čomu zodpovedajú aj objektívne funkčné vyšetrenia (ECHO KG a záťažový test zo dňa 25. 3. 2014). Pre viacnásobné postihnutie venčitých tepien s opakovanou intervenciou s prihliadnutím ku doterajšiemu priebehu ochorenia rozhodujúce zdravotné postihnutia zaraďujeme do kap. IX., A, 8.c) s MPSVZČ na dolnej hranici rozpätia, t. j. 70 %, vzhľadom k výkonnosti kardiovaskulárneho aparátu. Nádorové ochorenie v anamnéze s dlhodobou (26-ročnou) remisiou MPSVZČ viac neovplyvňuje. Miera poklesu schopnosti vykonávať zárobkovú činnosť je naďalej 70 % (I25/Kap. IX., A, 8.c). Na pojednávaní navrhovateľ vzhľadom na záver druhostupňového posudkového lekára sociálneho poistenia zobral opravný prostriedok späť a súhlasil s tým, aby súd konanie v tejto veci zastavil. S poukazom na dispozitívny úkon navrhovateľa súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250h ods. 2 O.s.p. v spojení s ust. § 250l ods. 2 O.s.p., podľa ktorého, až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. V predmetnom konaní žalovanému správnemu orgánu trovy konania nevznikli, preto o ich náhrade súd rozhodol tak, ako je uvedené vo výrokovej časti tohto rozhodnutia (odporkyni náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

